b'\n_START_ARTICLE_\nNadija Sav\xc4\x8denko\n_START_PARAGRAPH_\nNadija Viktorivna Sav\xc4\x8denko (ukr.:\xd0\x9d\xd0\xb0\xd0\xb4\xd1\x96\xd1\x8f \xd0\x92\xd1\x96\xd0\xba\xd1\x82\xd0\xbe\xd1\x80\xd1\x96\xd0\xb2\xd0\xbd\xd0\xb0 \xd0\xa1\xd0\xb0\xd0\xb2\xd1\x87\xd0\xb5\xd0\xbd\xd0\xba\xd0\xbe, Kijev, 11. svibnja 1981.) je biv\xc5\xa1a ukrajinska \xc4\x8dasnica, poznata kao jedna od prvih \xc5\xbeena koje su pro\xc5\xa1le obuku za pilotkinje helikoptera Oru\xc5\xbeanih snaga Ukrajine, ali i po tome \xc5\xa1to je zarobljena tijekom ratu u isto\xc4\x8dnoj Ukrajini i izru\xc4\x8dena Rusiji, gdje se protiv nje vodio sudski postupak zbog navodnog ubojstva dvoje ruskih novinara._NEWLINE_Sav\xc4\x8denko je od mladih dana imala ambiciju postati vojna pilotkinja, te se zbog toga priklju\xc4\x8dila kopnenoj vojsci, a potom elitnim padobranskim jedinicama. Od 2004. do 2008. bila je jedina \xc5\xbeena-pripadnica ukrajinskoga kontingenta u savezni\xc4\x8dkim snagama koje su okupirale Irak, odnosno sudjelovale u borbama protiv pobunjenika. Nakon povratka podnijela je zahtjev za prijem u pilotsku \xc5\xa1kolu u Harkovu, gdje je diplomirala 2009. godine. Sljede\xc4\x87e godine je poslana u Brodi gdje je slu\xc5\xbeila kao pilotkinja helikoptera u 3. puku armijskoga zrakoplovstva._NEWLINE_Nakon izbijanja sukoba s pro-ruskim separatistima 2014. godine, Sav\xc4\x8denko se kao dobrovoljka priklju\xc4\x8dila bataljonu Ajdar te jesudjelovala u borbama u Luganskoj oblasti. Dana, 18. lipnja 2014. kraj mjesta Metalist u Slovjanoserbskom rajonu zarobili su je pripadnici pro-ruske Narodne policije Donbasa; snimke njenog ispitivanja od strane pro-ruskih militanata sljede\xc4\x87i su dan objavljene na internetu. Dana, 8. srpnja objavljeno je kako se Sav\xc4\x8denko nalazi u Voronje\xc5\xbeu u susjednoj Rusiji, a sljede\xc4\x87i dan kako se protiv nje vodi postupak zbog sumnje da je 17. lipnja sudjelovala u ubojstvu Igora Korneljuka, reportera ruske dr\xc5\xbeavne televizije i Antona Voronjina, njegovog tehni\xc4\x8dara._NEWLINE_U ukrajinskoj javnosti Sav\xc4\x8denko je postala mu\xc4\x8denica i simbol borbe protiv ruske agresije, te traje kampanja sa ciljem njenog pu\xc5\xa1tanja na slobodu. U listopadu 2014. je na parlamentarnim izborima u Ukrajini izabrana u Vrhovnu radu na listi stranke Batkiv\xc5\xa1\xc4\x8dina. Dana, 25. prosinca 2014. izabrana je za ukrajinskoga predstavnika Parlamentarne skup\xc5\xa1tine Vije\xc4\x87a Europe. Dana, 26. sije\xc4\x8dnja 2015., njen status je potvr\xc4\x91en, te je, prema tuma\xc4\x8denju njenog odvjetnika, stekla diplomatski imunitet; usprkos toga, ruske vlasti su odbile zahtjev za njeno pu\xc5\xa1tanje._NEWLINE_Dana, 22. o\xc5\xbeujka 2016., ruski sud proglasio ju je krivom i osudio na 22 godine zatvora._NEWLINE_Pu\xc5\xa1tena je na slobodu i vra\xc4\x87ena u Ukrajinu u svibnju 2016.'